Aeg telefon käima panna ja nautida kosmoseajastu tehnoloogia ääretud saavutusi. Vajutame voolunuppu, ilmub LG logoga animatsioon, ja… hangub. See väike reklaamklipp liigub keskmise kiirusega kaks kaadrit sekundis! Paneb kulmu kergitama. Sellele järgneval esimese käivitamise valikute tegemisel hangus telefon igal sammul. Anname andeks -  temalgi palju teha, kui esimest korda käivitatakse. Peab siiski tunnistama, et edaspidi läks käivitumise protsess siiski võrdlemisi kiiresti. Kui lahinguvalmidus saavutatud, ja tahame ekraanilukku maha võtta - see käib LG'l üles lükates, mitte paremale, nagu see on vaikimisi, või alla, nagu HTC'l - ja ka see hangub! Liigutus, mis tuleb teha, on üsna pikk ja ebamäärane. Mõnikord hangub liugur hetkeks ülemisse asendisse ja siis järgneb hetk ootusärevust - kas potsatab alla tagasi või lubab sind koduekraanile.  Ka mujal liikudes võivad liigutused takerduda. Nii mõneski kohas peab ootama, et android oma animatsiooni ilusti lõpuni mängiks, enne kui nupp, mis juba ekraanil näha on, reageerima hakkab. Üks omapärane glitch ka - mõnikord telefoni unest välja tuues ilmus esmalt hetkeks lukustamata koduekraan, enne kui lukustatud ekraan ette hüppas. Mis toimub, LG?